b"\n_START_ARTICLE_\nXabec\n_START_PARAGRAPH_\nEl xabec \xc3\xa9s una embarcaci\xc3\xb3 de vela triangular, amb la que tamb\xc3\xa9 es podia navegar amb rems, encara que de forma merament auxiliar. Sorgeix al segle\xc2\xa0xv i va ser adoptat pels corsaris algerians i tunisians en les seves incursions contra les costes i la navegaci\xc3\xb3 cristiana a la Mediterr\xc3\xa0nia. Inicialment el xabec barbaresc era propulsat per veles i rems, tot i que la vela \xc3\xa9s el sistema preferit de navegaci\xc3\xb3, emprant els rems nom\xc3\xa9s per a maniobres complexes.\n_START_SECTION_\nXabec algeri\xc3\xa0\n_START_PARAGRAPH_\nA finals del segle\xc2\xa0xvii els corsaris magrebins modifiquen l'estructura del xabec suprimint els rems donant lloc a un vaixell de buc allargat, f\xc3\xa0cil per realitzar les maniobres dif\xc3\xadcils i de poc calat, amb tres pals que duien com aparell veles llatines. El fet m\xc3\xa9s caracter\xc3\xadstic era la inclinaci\xc3\xb3 cap endavant del pal de trinquet._NEWLINE_La seva velocitat, unida a l'artilleria que van comen\xc3\xa7ar a muntar al segle XVII, el feien temible. L'artilleria solia ser d'uns 20 canons en una bateria descoberta sobre la coberta. Durant els segles XVI, XVII i XVIII, els corsaris algerians i tunisians realitzaven freq\xc3\xbcents incursions contra les costes espanyoles de la Mediterr\xc3\xa0nia, sembrant el terror entre les poblacions costaneres.\n_START_SECTION_\nXabec-polacra\n_START_PARAGRAPH_\nA part del xabec cl\xc3\xa0ssic, els espanyols i francesos modifiquen la seva estructura i creen, a mitjans del segle\xc2\xa0xviii, l'anomenada xabec-polacra. La difer\xc3\xa8ncia fonamental amb el xabec era l'aparell. En lloc de les t\xc3\xadpiques veles llatines dels xabecs portaven veles quadrades en els pals major i trinquet. Estaven dotats d'una bateria d'artilleria que oscil\xc2\xb7lava entre 16 i 24 canons."